ຂປລ. ກຳມະທິການສິດທິມະນຸດ ລະຫວ່າງ ລັດຖະບານອາຊຽນ ໄດ້ດຳເນີນກອງປະຊຸມປະຈຳປີ ຄັ້ງທີ 29 ຂຶ້ນໃນວັນທີ 12-15 ພຶດສະພາ 2019 ຢູ່ທີ່ຈາກາຕາ ປະເທດອິນໂດເນເຊຍ ພາຍໃຕ້ການເປັນປະທານຂອງ ທ່ານ ອາມາຣາ ພົງສະພິດ ຜູ້ຕາງໜ້າ ກຳມະທິການ ສິດທິມະນຸດ ລະຫວ່າງ ລັດຖະບານ ອາຊຽນຂອງໄທ.
ກອງປະຊຸມດັ່ງກ່າວ, ໄດ້ປຶກສາຫາລືກ່ຽວກັບບຸລິມະສິດ ການເຄື່ອນໄຫວດ້ານສິດທິມະນຸດຂອງກຳມະທິການສຳລັບປີ 2019 ໃນ 3 ເສົາຄ້ຳອາຊຽນ ເພື່ອເປັນການປະກອບສ່ວນເຂົ້າໃສ່ ວິໃສທັດການສ້າງປະຊາຄົມອາຊຽນ ທີ່ອີງໃສ່ປະຊາຊົນ ແລະ ເອົາປະຊາຊົນເປັນໃຈກາງ. ບັນດາຜູ້ແທນກອງປະຊຸມໄດ້ພົບປະ ກັບຮອງເລຂາທິການໃຫຍ່ອາຊຽນ, ບັນດາກຳມະການຜູ້ຕາງໜ້າຖາວອນ 10 ປະເທດອາຊຽນ, ເຊິ່ງທັງສອງຝ່າຍ ໄດ້ແລກປ່ຽນຄຳຄິດຄຳເຫັນຢ່າງກົງໄປກົງມາ. ທັງນີ້, ກໍເພື່ອເປັນການຮັດແໜ້ນການຮ່ວມມື ແລະ ຊຸກຍູ້ການປະຕິບັດລະບຽບວາລະຂອງອາຊຽນ ໃນການສົ່ງເສີມ ແລະ ປົກປ້ອງສິດທິມະນຸດໂດຍສອດຄ່ອງກັບຫລັກການຂອງອາຊຽນ.
ກອງປະຊຸມຄັ້ງນີ້, ຍັງໄດ້ປຶກສາຫາລືບັນດາຫົວຂໍ້ຕ່າງໆ ໃນການຈັດຕັ້ງປະຕິບັດແຜນການ ແລະ ກິດຈະກຳບຸລິມະສິດ ຂອງກຳມະທິການສິດທິມະນຸດອາຊຽນ ກໍຄື ການປຶກສາຫາລືສາລະເນື້ອໃນລະບົບຂອງກຳມະທິການ ແນໃສ່ຮັດແໜ້ນການຮ່ວມມືຂອງກຳມະທິການກັບອົງກອນ ແລະ ຫົວໜ່ວຍຂະແໜງການຂອງອາຊຽນ. ສຳລັບການຮ່ວມມື ກັບຄູ່ຮ່ວມເຈລະຈາຂອງອາຊຽນນັ້ນ, ກຳມະທິການສິດທິມະນຸດອາຊຽນ ໄດ້ພົບປະກັບອົດສະຕລາລີ, ສະຫະລັດອາເມລິກາ ແລະ ສະຫະພາບເອີລົບ ເພື່ອປຶກສາຫາລືເຖິງຄວາມເປັນໄປໄດ້ດ້ານຕ່າງໆ ເພື່ອການຮ່ວມມືໃນອະນາຄົດ ດ້ານສິດທິມະນຸດເຊິ່ງຕ່າງຝ່າຍຕ່າງໄດ້ຮັບຜົນປະໂຫຍດ, ພ້ອມດຽວກັນນັ້ນ ຍັງໄດ້ພົບປະກັບຄະນະຜູ້ແທນທີ່ມາຈາກ ອົງການຂ້າຫລວງໃຫຍ່ຂອງສະຫະປະຊາຊາດ ທີ່ມີຈຸດປະສົງ ມາແຈ້ງສະພາບການປະຕິບັດງານຂອງຕົນ ໃນພາກພື້ນ.
ສຳລັບຄະນະຜູ້ແທນຂອງລາວ ນຳພາໂດຍ ທ່ານທູດ ມະໄລວຽງ ສາກົນນິຍົມ ຜູ້ຕາງໜ້າກຳມະທິການສິດທິມະນຸດ ລະຫວ່າງລັດຖະບານອາຊຽນຂອງ ສປປ ລາວ ໄດ້ປະກອບສ່ວນເຮັດໃຫ້ກອງປະຊຸມໃນ ຄັ້ງນີ້ ປະສົບຄວາມສຳເລັດເປັນຢ່າງດີ ແລະ ກອງປະຊຸມຄັ້ງຕໍ່ໄປ ຂອງກຳມະທິການສິດທິມະນຸດ ລະຫວ່າງລັດຖະບານອາຊຽນ ແມ່ນຈະຈັດຂຶ້ນຢູ່ປະເທດໄທ.
ເນື້ອໃນ: ຂປລ